Vitteková, Anna, poslankyňa NR SR (2011-06-01):
Vážené kolegyne, kolegovia, pán minister, ja pozitívne hodnotím, že ste na dnešné rokovanie už predložili vládny návrh zákona o poskytovaní dotácií v pôsobnosti Ministerstva hospodárstva Slovenskej republiky. Ja sa chcem však venovať jednej časti a to je občianskym združeniam na ochranu spotrebiteľa. Právo Európskej únie totiž venuje veľkú pozornosť ochrane spotrebiteľa vychádzajúc už zo smernice Rady č. 93/17 Európskeho hospodárskeho spoločenstva, najmä čl. 7 o neprijateľných zmluvných podmienkach, kde sa hovorí, že štát je povinný zabezpečiť podmienky na kolektívnu ochranu práv spotrebiteľov v zmysle čl. 169 zmluvy o fungovaní Európskej únie. Ministerstvo hospodárstva a ministerstvo spravodlivosti v predchádzajúcom období v rámci implementácie smerníc, či už Európskeho hospodárskeho spoločenstva, ako som už uviedla 93/13, alebo 98/27 Európskeho spoločenstva, alebo 2005/29 Európskeho spoločenstva túto úlohu zverilo spotrebiteľským združeniam a právny rámec uvedenému dal zákon o ochrane spotrebiteľa č. 250/2007 v spojení s Občianskym súdnym poriadkom. V období rokov 2008 – 2009 vstúpili mnohé spotrebiteľské združenia do súdnych sporov, aby chránili spotrebiteľské práva poškodených. Podotýkam, že na druhej strane proti nim stoja často silné nadnárodné spoločnosti s odborníkmi, najlepšími advokátmi. V súčasnej dobe je však situácia taká, že advokáti, ktorí zastupovali spotrebiteľské združenia a teda jednotlivých občanov-spotrebiteľov, vracajú poverenia na zastupovanie, takže mnohé združenia bez finančných zdrojov nevedia samé skončiť súdne spory, resp. v nich pokračovať. Chcem poukázať totiž na tú skutočnosť, že osobne si myslím, že poskytovanie dotácií pre tieto združenia je nerovnomerné či netransparentné. Ako vyplýva zo správy, ktorá sa mi dostala do rúk, ministerstvo hospodárstva navrhuje v tomto návrhu zákona znížiť objem dotácii o 50 %, 159 000 eur v roku 2010, dnes sa znižuje na 80 000 a takto je to aj na rok 2011, 2012, 2013, ako vyplýva z doložky finančných vplyvov Výzva na podávanie projektov na rok 2011 určuje na zastupovanie spotrebiteľov na súdoch z celkovej čiastky 80 tisíc eur iba 10 tisíc. V tejto súvislosti poukazujem práve na netransparentnosť ministerstva hospodárstva, ktoré vlastne na zastupovanie na súdoch vyčlenilo v roku 2010, čiže v predchádzajúcej polovici roka čiastku 16 200, ale na projekt mediácie 80 000. Predložený projekt mediácie mal byť realizovaný s účasťou spotrebiteľských združení, ale realizovali ho pracovníci samosprávnych krajov a dokonca aj úradu vlády. Koncom roku 2010 bolo z tohto projektu vrátených späť do štátneho rozpočtu skoro 25 000 eur, ktoré neboli vyčerpané, hoci tieto peniaze skutočne by využili spotrebiteľské združenia. Návrh zákona ďalej obmedzuje použitie dotácie na úhradu miezd a odvodov spotrebiteľským združeniam. Týmto obmedzením sa zabraňuje profesionalizácii činností v spotrebiteľských združeniach. Treba mať však na zreteli aj účasť na európskych projektoch, ktorá vyžaduje, aby v spotrebiteľských združeniach pracovali zamestnanci a nie iba dobrovoľníci, ktorí tam pracujú, iba ak im to umožní čas, prípadne vlastné finančné možnosti. Lisabonská zmluva garantuje všetkým občanom Európskej únie vysokú úroveň ochrany spotrebiteľa, podporu práva na združovanie, aby si spotrebitelia spoločne mohli chrániť svoje práva a záujmy. Pred sebou teda máme vládny návrh zákona o poskytovaní dotácií v pôsobnosti Ministerstva hospodárstva Slovenskej republiky, ktorý tieto záväzky popiera. Hoci spotrebiteľské združenia predložili pripomienky k návrhu zákona, zostali nevypočutí. Z toho dôvodu predkladám pozmeňujúci návrh poslancov Národnej rady Gabániovej, Jahnátka, Liškovej, Roškovej, Vittekovej k vládnemu návrhu zákona o poskytovaní dotácií v pôsobnosti Ministerstva hospodárstva Slovenskej republiky, parlamentná tlač 244. Po prvé, § 12 ods. 2 písm. d) sa dopĺňa o slová, „a 5“, takže bude celkove znieť: „Úhradu miezd, platov, služobných príjmov a iných náhrad a osobných vyrovnaní s výnimkou dotácie podľa § 2 ods. 3 a 5.“ Odôvodnenie: Návrh zákona obmedzuje použitie dotácie na úhradu miezd a odvodov spotrebiteľskými združeniami, pričom to isté obmedzenie nemá platiť pre rozvoj malého stredného podnikania. Týmto obmedzením sa zabraňuje profesionalizácii činnosti v spotrebiteľských združeniach. Okrem toho účasť na európskych projektoch vyžaduje, aby v spotrebiteľských združeniach pracovali zamestnanci, nie iba dobrovoľníci. Za ďalšie – Doložka vybraných vplyvov. Vplyv na rozpočet verejnej správy, na zamestnanosť vo verejnej správe a financovanie návrhu. Bod 2.1. Zhrnutie vplyvov na rozpočet verejnej správy v návrhu; Vplyv na rozpočet verejnej správy. Bod 07L02 Podpora rozvoja činnosti občianskych združení na ochranu práv spotrebiteľa. Vplyv na rozpočet verejnej správy, rok 2011 čiastku 200 tis., rok 2012 čiastka 200 tis. eur, rok 2013 čiastka 200 tis.. Odôvodnenie: Lisabonská zmluva, najmä čl. 169, garantuje všetkým občanom Európskej únie vysokú úroveň ochrany spotrebiteľa a podporu práva na združovanie, aby spotrebitelia spoločne mohli si chrániť svoje práva a záujmy. Na realizáciu projektov, na zvýšenie spotrebiteľského vedomia, ako aj na zastupovanie spotrebiteľov na súdoch. Ďakujem.